《和冯眉州九日无酒韵》
宋代·陈元晋

蜀日曀曀风凄凄，有美人兮愁楚羁。白衣不来负佳节，士穷使我增歔欷。

锦鞯屡踏秦关月，宝刀尚染健儿血。寻思往事玩浮云，目送孤鸿互明灭。

醉乡广大无何有，无事唯当学犀首。不应来吊独醒魂，却嫌閒却持螯手。

吾侪臭味草木同，但须多植寒花丛。遇花开时即重九，天岂教人樽屡空。

作者简介：宋抚州崇仁人，原本蜀人，字明父。宁宗嘉定四年进士。授雩都尉，迁知福州、融州，累官邕管安抚使。嗜学好义，居官有政声。尝建渔墅书院。为文多愤世嫉俗之言，指陈当时利病极痛切。有《渔墅类稿》。